**מורשתו הייחודית של יצחק**

**חיה גרינברגר[[1]](#footnote-1)**

אירוע עקדת יצחק היה האירוע שבו הפך יצחק לשותף פעיל בבניית מורשת אבות האומה הישראלית. יצחק מתואר כשותף מלא של אברהם במסירתו שלו לקורבן לבקשת ה'.1 חייו של יצחק אחרי העקדה סובבים סביב השיבה לעולם הנורמטיבי, לא דבר של מה בכך אחרי שאביו האהוב כמעט הקריבו לא–ל שבו שניהם מאמינים. הוא מתחתן ובמשך עשרים שנים מתמודד עם הצער על כך שאין לו ילדים. כעבור עשרים שנים נולדים לו שני בנים, והדינמיקה במשפחתו נעשית מורכבת. יצחק עוקר לגרר בשל רעב וקונה שם דריסת רגל כלכלית ופוליטית, ואף כורת ברית עם מלכה. יצחק ייעד בתחילה את עשו להיות ממשיכו, אך כעבור זמן הוא מבין שיעקב הוא הבן המתאים לתפקיד. הוא מברכו בברכות אברהם, ובכך הוא מבטיח את המשך השושלת וקובע את היסודות ליצירתה של אומה.

אביו של יצחק, אברהם, מוחצן ויוזם באופיו. הוא נוסע ממקום למקום, פותח את אוהלו לכול וקורא בשם ה' (בראשית יב, ח; יג, ד; יח, ד–ח). במהלך חייו אברהם קושר קשרים עם אנשים אחרים (למשל במלחמה לשחרור לוט מהשבי) ועם א–לוהים (למשל בבקשתו לחוס על סדום ועל עמורה). קבלת רצון ה' בהכנעה בעקדה באה לקראת סופם של חיים פעילים ומלאי יוזמה. חייו של יצחק כאחד מאבות האומה נוסעים בכיוון ההפוך: ראשיתם בהכנעה שאין שנייה לה. זוהי נקודת המבט שממנה נדרש יצחק ללמוד כיצד לפגוש את העולם; א=לוהים ממעט מאוד להתגלות אליו ולהורות לו כיצד להתמודד עם המכשולים הנקרים בדרכו. כפי שנראה ביתר פירוט בהמשך, היעדר ההכוונה בשאלה איזה בן ימשיך את השושלת בולט במיוחד.

מדרשים2 ופיוטים3 מדברים על מורשת ההקרבה העצמית שיצחק הנחיל בעקדה, אך כפי שיתבאר להלן, התורה עצמה מתארת מורשת שונה: היא מתארת מאמציו של יצחק לחיות חיים שלמים, חדורי מטרה ומועילים אחרי העקדה. שתי אלה משמשות השראה לדורות הבאים; מאמר זה יעסוק במורשתו של יצחק כפי שהיא מתוארת בתורה.

העקדה מנקודת המבט של יצחק

העקדה מתוארת כניסיון שא–לוהים ניסה את אברהם (בראשית כב 1), והכתוב מכיל רצף מהיר של פעלים המתארים את פעולותיו: הוא **משכים** בבוקר, **חובש** את חמורו, **לוקח** את נעריו ואת יצחק, **מבקע** עצים, **קם** ו**הולך**, **לוקח** את העצים, **שם** אותם על יצחק, **לוקח** את האש ואת המאכלת, **בונה** מזבח, **עורך** את העצים, **עוקד** את יצחק, **שם** אותו על המזח ו**לוקח** את המאכלת (כב, ג–ו; כב, ט–יא). כאשר הדרמה מגיעה לקיצה ואברהם מצוּוה לא לעשות מאומה ליצחק, א–לוהים משבח את אברהם על מסירותו לו – "עַתָּה יָדַעְתִּי כִּי יְרֵא אֱ–לֹהִים אַתָּה" (כב, יב), וחוזר על הברכות שלהן יזכה – ברכת הזרע והארץ והברית עם א–לוהים (כב, טז–יח). יתרה מזאת, אחרי העקדה אברהם חוזר לחייו הרגילים. הכתוב מספר שהוא שב לבאר שבע עם נעריו מיד (בראשית כב 18), אולי כדי להמשיך לנהל את הפונדק שבו אירח עוברים ושבים (אשל אברהם); מבחינה זו, העסקים ממשיכים כרגיל.

לעומת זאת, שני פעלים בלבד מתארים את פעולותיו של יצחק בעקדה: הוא **אומר** לאביו "הִנֵּה הָאֵשׁ וְהָעֵצִים וְאַיֵּה הַשֶּׂה לְעֹלָה", ושניהם - האב והבן - **הולכים** יחדיו (כב, ז–ח). יתר על כן, א–לוהים איננו נגלה ליצחק, ויצחק איננו זוכה לגמול או אפילו לתשבחות - למעשה, הוא כמעט איננו נזכר בדברי א–לוהים. אומנם אברהם ויצחק עלו להר המוריה יחדיו (כב, ח), אך הם אינם שבים לביתם יחד. אברהם שב אל הנערים שנשארו מאחור לפני העלייה להר, אבל יצחק איננו נזכר כל עיקר (כב, יט). כדי לחדד את ההבחנה בין השניים, הכתוב מתאר במילים "וילכו... יחדיו" הן את העלייה להר עם יצחק והן את החזרה לבאר שבע עם הנערים. ניכר כי התורה איננה סבורה שמלאכתו של יצחק בעולם נשלמה בעקדה.

שיבה איטית

במשך פסוקים רבים - שישים וחמישה, ליתר דיוק – איננו שומעים דבר על מעשיו של יצחק אחרי העקדה. שתיקת הכתוב מרמזת שיצחק איננו מוכן להשתלב בעולם, רעיון המופיע בספרות המדרשים בדרכים שונות. "מדרש הגדול" (בראשית, עמ' 327) מספר שיצחק החלים מפצעי העקדה בגן עדן (וייתכן שלא היו אלה פצעי הגוף בלבד). בבראשית רבה (נו, יט) מסופר שהוא הלך ללמוד בבית מדרשם של שם ועבר. רבנו בחיי (פירוש על בראשית כג, ב) מציע שה' השאיר את יצחק על ההר כדי שלא ישמע על מות שרה; הצעתו עולה בקנה אחד עם הרעיון המופיע בפרקי דרבי אליעזר, פרק לב, ששרה מתה כאשר שמעה על העקדה. ואומנם, יצחק איננו נזכר בהקשר של קבורת שרה והאבל על מותה. ייתכן שיצחק לא נכח בקבורה ולא השתתף בהכנות, וייתכן שהוא נמנע מאור הזרקורים; אחרי חוויית העקדה כוחו לא עמד לו להתאבל על מות אמו בפומבי, בייחוד אם הוא חשד שעמידתו על סף המוות גרמה לאמו לטראומה שהביאה למותה.

אנחנו פוגשים שוב ביצחק בשובו מבאר לחי רואי (כד, סב), הבאר שבה התפללה הגר ושבה נגלה אליה המלאך אחרי ששרה גרשה אותה מבית אברהם (טז, יג). רמב"ן (פירוש על בראשית טז, יג) טוען שמבנה הפסוק "וְיִצְחָק בָּא מִבּוֹא בְּאֵר לַחַי רֹאִי" (כד, סב) מלמד שהוא נהג לבקר שם דרך קבע. ייתכן שיצחק הלך לשם כדי לבקש נחמה ועידוד אצל הגר ואצל אחיו ישמעאל ולשתף את ישמעאל בחוויית העקדה, שהרי גם הוא הוקרב מבחינה מסוימת כאשר גורש, למרבה האירוניה, בגלל יצחק. ואולי, כפי שהרמב"ם וספורנו מסבירים (פירוש על בראשית כד, סב), יצחק סבר שמקום זה מתאים להתפלל בו ולבקש כוח להתמודד עם עתידו וייעודו, אף שהכתוב איננו מספר שהוא התפלל תפילה שכזו. בהקשר זה ראוי לציין כי התורה מספרת שאחרי מות אברהם ישב יצחק "עִם בְּאֵר לַחַי רֹאִי" (כה, יא). "מדרש אגדה" על פסוק זה מסביר שאחרי מות אביו בחר יצחק לבלות פרקי זמן ארוכים בקרבת הגר וישמעאל, שמהם שאב נחמה. העובדה שצאצאי ישמעאל נמנים בפסוק הבא (כה, יב) נותנת תוקף לאפשרות זו.

רש"ר הירש (פירוש על בראשית כד, סב) סבור שבעוד שאברהם חי בין האומות, יצחק ביכר לבלות את מרבית זמנו לבדו. ייתכן שיצחק נזקק למרחבים פתוחים במרחק מה מאביו. ואומנם, הכתוב איננו מתאר כל אינטראקציה בין אברהם ובין יצחק אחרי העקדה. הכתוב גם איננו מספר שאברהם העביר ליצחק את הברכות שבהן א–לוהים בירכו, כפי שיסופר בהמשך שיצחק ויעקב עשו; א–לוהים הוא שמברך את יצחק (כה, ב–ה). הפעם הבאה שיצחק נזכר בהקשר לאביו היא בקבורת אברהם, לצד אחיו ישמעאל, שעמו חידש כנראה את קשריו (כה, ט).

מבחינה כרונולוגית, אחרי חזרתו מבאר לחי רואי לחברון, שבה ישב אביו,4 ולפני פגישתו ה"מקרית" עם רבקה, יצחק יוצא בערב "לָשׂוּחַ בַּשָּׂדֶה" (כד, סג). ספר הזוהר (בא, לט, ב) מציע שמדובר בשדה המקיף את מערכת המכפלה, שבה נקברה שרה. תימוכין טקסטואליים לרעיון זה אפשר לראות בכך שהמערה היא נושאם של שני הסיפורים הקודמים (כג, ט–כ: קבורת שרה) ושל הסיפור הבא (כה, ט: קבורת אברהם).5 למעשה, המילה "שדה" מופיעה שבע פעמים בסיפור על קניית המערה וקבורת שרה, שש פעמים מתוכן בסמיכות למילה "מכפלה" (היינו, המערה), ופעם אחת פעם לבדה, כאשר מדובר על קניית השדה עצמו. מערת המכפלה נזכרת תמיד יחד עם השדה, לעולם לא בפני עצמה. ניכר כי השדה היה חלק חשוב ממה שנרכש מידי עפרון. אם כן, לפי דעה זו יצחק איננו נמצא בשדה רגיל, אלא בשדה המכפלה. אירועים ופעולות אלה, בייחוד כאשר הם מצטרפים זה לזה, משקפים את ניסיונותיו של יצחק למצוא את דרכו בחזרה לחיים אחרי שמהלכם התקין הופרע בהר המוריה. תהליך זה, שכפי שיבואר בהמשך רחוק מלהישלם, הוא האתגר העומד בפני יצחק והמורשת שהוא מותיר אחריו.

הקשר עם א–לוהים

אומנם הכתוב מספר שא–לוהים בירך את יצחק מיד אחרי מות אברהם (כה, יא), אך העובדה שהוא התגלה בפני מי שנעקד על גבי המזח לקורבן פעמיים בלבד מפתיעה. אברהם אבי יצחק חווה שלוש עשרה התגלויות – שאחת מהן מתוארת לאורך עשרים ושניים פסוקים (יז, א–כב) – ויעקב חווה שבע התגלויות. ההתגלויות שיצחק חווה אינן נבדלות רק במספרן, אלא גם באיכותן. למשל, ההתגלויות לאברהם היו במקרים רבות דו־צדדיות: אברהם משוחח ומתמקח עם א–לוהים (טו, ג–ה, על יורשו; טו, ח, מבקש הוכחה שהוא יירש את הארץ; יז, יח, התקווה שישמעאל יחיה לפני ה'; יח, כג–לג, מבקש מה' למחול לסדום). יסוד זה נעדר לחלוטין מן ההתגלויות שיצחק חווה.

כמה מן המאפיינים של מפגשיו של יעקב עם א–לוהים ראויים לציון בהקשר זה. הרושם שהותירו על יעקב בא לידי ביטוי בכך שהוא מנציח אותן בשמות שהוא קורא למקום ההתגלות: בית אל, מחנים ופניאל (כח, יט; לב, ג; לב, לא, בסדר זה). יתר על כן, אחרי ההתגלות שהתרחשה מעט אחרי שעזב את בית הוריו (כח, יב), יעקב מבטא במילים את תחושת היראה שנוכחות א–לוהים עוררה בו (כח, טז). יעקב מגיב להבטחותיו של א–לוהים בהבטיחו הבטחה משלו: הוא יקדיש לא–לוהים מעשר מרכושו כאשר ישוב לביתו. כמו כן, יעקב מדבר אל א–לוהים בגוף שני כפי שעשה אברהם. פגישתו של יעקב עם המלאך בהמשך מתקיימת בעולם הפיזי: הוא נאבק במלאך ומסרב להניח לו עד שיברכו. שמו של יעקב ומעמדו משתנים; אומנם הוא צלע מרגע זה ואילך, אך הוא התמודד עם יריבים ארציים וא–לוהיים ויכול להם (בראשית לב 25־30). בהתגלות שיעקב חווה לפני ירידתו למצרים אומר לו א–לוהים, "אָנֹכִי אֵרֵד עִמְּךָ מִצְרַיְמָה וְאָנֹכִי אַעַלְךָ גַם עָלֹה" (מו, ד).

מפגשיו של יצחק עם א–לוהים חיוורים בהשוואה לחוויותיהם של שני האבות האחרים. שתי ההתגלויות ליצחק מתרחשות בגרר, האחת כאשר יצחק מגיע לשם והשנייה בצאתו. ההתגלות הראשונה הכרחית כדי למנוע מיצחק לצאת מארץ ישראל. ה' חוזר בה על הברכות שניתנו לאברהם (למשל, ברכת הזרע, הארץ והברית עם א–לוהים), אך גם כאן כבעקדה הזכות נזקפת לטובת אברהם: "עֵקֶב אֲשֶׁר שָׁמַע אַבְרָהָם בְּקֹלִי וַיִּשְׁמֹר מִשְׁמַרְתִּי מִצְוֺתַי חֻקּוֹתַי וְתוֹרֹתָי" (כו, ה). יצחק איננו עונה לדברי א–לוהים במילים, אלא רק ממלא אחר הוראותיו להישאר בגבולות ארץ ישראל.

ההתגלות השנייה מתרחשת אחרי שיצחק מביע את הבנתו שא–לוהים הוא הסיבה להצלחתו הכלכלית (כו, כב). גם כאן, אף שא–לוהים מרגיע את חששותיו של יצחק ומברך אותו, יצחק מתברך "בַּעֲבוּר אַבְרָהָם עַבְדִּי" (כו, כד). מבחינה זו נראה שא–לוהים מותיר את יצחק בצילו של אביו בכוונה תחילה, כפי שהיה בעקדה; זכויותיו של יצחק עצמו אינן נזכרות בכתוב כל עיקר. הוא עדיין מצוי בתהליך מציאת דרכו שלו בעבודת ה'. ראויה לציון העובדה שיצחק איננו שותף פעיל בהתגלות. אומנם בהמשך הוא קורא בשם ה' לראשונה (כו, כה), אך הכתוב איננו מספר על תגובה מילולית או רגשית של יצחק להתגלות.

אומנם ההתגלויות ליצחק מעטות, קצרות וחד־צדדיות, אך יצחק מקבל בהן הדרכה מסוימת – אל לו לעזוב את הארץ, והבטחה – הוא יקבל את הברכות שהובטחו בברית עם אברהם. עם זאת, אין כל התגלות שעניינה מערכת היחסים שלו עם בניו – מערכת יחסית מורכבת ביותר שתשפיע על התפתחות האומה! עמציאות זו עומדת בניגוד מוחלט למסר הברור שאברהם קיבל בעניינם של יצחק וישמעאל: א–לוהים אומר לו באופן שאיננו משתמע לשתי פנים, "וְאֶת בְּרִיתִי אָקִים אֶת יִצְחָק" (יז, כא). בהתגלות אחרת נאמר לאברהם לעשות כדברי שרה ולגרש את ישמעאל "כִּי בְיִצְחָק יִקָּרֵא לְךָ זָרַע" (כא, יב).

בניגוד ליצחק, שכפי שנראה בהמשך, מגשש דרכו כסומא בארובה, פשוטו כמשמעו, רבקה זוכה להתגלות שעניינה הריונה הקשה במיוחד. הכתוב איננו מספר שרבקה סיפרה ליצחק על ההתגלות, ואף אומר במפורש "וַיֹּאמֶר ה' **לָהּ**" (כה, כג). העובדה שיצחק איננו זוכה להכוונה א–לוהית בעניין אופיים של בניו והשאלה מי מהם ראוי להמשיך את השושלת חשובה במיוחד. לו ידע יצחק שעשו מכר את בכורתו ליעקב תמורת סעודה פשוטה היה נמלך בדעתו אם לברכו בברכות הבכורה, וכך הייתה נחסכת מרבקה ומיעקב עוגמת הנפש שהצורך לרמות את יצחק גרם להם. ועם זאת, למרות המחיר הכבד, א–לוהים איננו מאיר את עיני יצחק באשר לעשו כפי שדיבר עם אברהם על אודות ישמעאל. נראה כמעט שיצחק חווה הסתר פנים אישי – א–לוהים כמו מסתיר פניו מיצחק בכל האמור בבניו. ניכר כי יצחק אמור לגלות בכוחות עצמו מה עליו לעשות.

יצחק בארץ פלישתים

תיאורו של יצחק בגרר שונה בתכלית מתיאורו עד לנקודה זו. הוא מתאפיין בחיוניות מרעננת: חופר בארות, זורע ומנהל צוות עובדים. בסיועו של ה' (כו, יב) יצחק בונה אימפריה חקלאית גדולה דיה לאיים על ממלכת פלישתים, עד כדי כך שהוא נדרש לעקור לפריפריה. אבימלך, שהתרשם מהצלחתו של יצחק כחקלאי וכרועה, מבקש בסופו של דבר לקשור עמו קשרי ברית, ויצחק מנצל את ההזדמנות כדי לקבוע את תנאי הברית (כו, כו–כט).

יצחק מתואר כמי שפועל לחדש את האחיזה שאברהם קנה בעבר בארץ פלישתים. יצחק נעשה שותף ויורש לאברהם בקניית הארץ עבור הדורות הבאים, ומצטייר כאדם ממולח המודע היטב לסביבתו. הוא מעורב בחיים ומשגיח בקפידה על עסקיו; אין ספק שעושרו והצלחתו יכולים ללמדנו דבר על אופיו. יצחק חופר מחדש את הבארות שאברהם חפר והפלישתים מילאו עפר. אומנם הוא נתקל במכשולים, כמו המריבה שנתגלעה סביב הבארות עשק ושטנה ( כו, כ–כא), אך אלו מכשולים שיש לצפות שיקרו בסביבה תחרותית, ויתר על כן, הם אינם מרפים את ידי יצחק, והוא משגשג ומצליח במעשיו.

כאן רואים בפעם הראשונה את יצחק משוחרר מכבלי העקדה ושלם עם מי שדרשו ממנו לקבל את רצונם בהכנעה. יצחק משיב את כבודו של אברהם אביו כאשר הוא חופר שוב את הבארות וקורא להן בשמות שאברהם קרא להן, והוא קורא בשם ה' ואף בונה מזבח (כו, כה). טראומת העקדה שוככת. פעולותיו של יצחק הן בבחינת הכרזה שיש טעם בחיים על פני האדמה. יש לחיות את החיים, ואפשר ואף צריך להניח לעקדה, אף שהיא הייתה צריכה להתרחש. בגרר יצחק מתגבר על האתגר שהעקדה הציבה בפניו, כשלצידו תמיכה והדרכה מא–לוהים.

ניסיון, מצוקה וסגירת מעגל בבית

בבית, לעומת זאת, אותותיה של העקדה עדיין ניכרים. סיפור האירועים נפתח בתיאור שני הבנים: עשו הצייד, איש השדה, ויעקב התם, יושב האוהלים (כה, כז). הכתוב מספר שיצחק אהב את עשו "כִּי צַיִד בְּפִיו" (כה, כח). לדברי רש"ר הירש (פירוש על בראשית כה, כח), עשו ריתק את אביו בסיפורים על הרפתקאות הציד. עשו הצייד נראה ליצחק מלא חיים, נועז ונמרץ. הרב יעקב מידן מציע שבעזרת הכישורים שפיתח בהיותו צייד, הוביל עשו בשם יצחק את המאבק ברועים הפלישתים על הבארות.6 יצחק למד היות חקלאי מוכשר, אבל היות שהוא עצמו נעקד בכוח על גבי מזבח, הוא לא היה איש מלחמה. יצחק ראה ערך ביכולתו של עשו, ולפיכך סבר שהוא מתאים יותר להקמת אומה יותר מאחיו יושב האוהלים.

יצחק איננו יודע שעשו איננו מעוניין בתפקיד ההנהגה. עשו מנשל את עצמו מירושתו בטענה "הִנֵּה אָנֹכִי הוֹלֵךְ לָמוּת וְלָמָּה זֶּה לִי בְּכֹרָה" (כה, לב). טענה זו היא היפוכה המושלם של הנכונות להעמיד עצמך בסכנה לטובת דורות העתיד – משימה שיצחק קיווה שעשו יקבל על עצמו.

התורה מספרת שנשותיו הכנעניות של עשו הסבו מורת רוח ליצחק ולרבקה (כו, לד–לה). ראויה לציון העובדה שמידע זה מופיע מיד לפני הפסוק שבו יצחק מספר לעשו על הברכות שהוא עתיד לקבל, אולי כדי להדגיש את עומק "עיוורונו" של יצחק באשר לאופיו האמיתי של בנו. עיניו של יצחק כהו מראות, והוא שב להיות יצחק חסר האונים מן העקדה.

יצחק יודע שאין הוא אלא צינור המעביר את הברכות שמקורן בא–לוהים עצמו. כדי לעשות כן יצחק זקוק להשראה, שאותה הוא מקווה להשיג בעזרת החוויה החושית שעשו יכין עבורו: מטעמים שיותקנו מבשר ציד מובחר. מנקודת מבטו של ניצול העקדה, התענוג שבאכילה, המקיימת את החיים עצמם, הוא מקור להשראה.

מנקודה זו ואילן מתרחש תהליך איטי של הכרת המציאות. תוצאתו הסופית של התהליך תהיה הבנתו של יצחק שיעקב הוא הבן הראוי לקבל את הברכות. יעקב המתחזה לעשו מביא לאביו מטעמים שאמו רבקה הכינה. הפסוקים רצופים אמירות המעידות שיצחק איננו יודע איזה בן נמצא לפניו בפועל. למשל: "מִי אַתָּה בְּנִי" (כז, יח); "מַה זֶּה מִהַרְתָּ לִמְצֹא בְּנִי" (כז, כ); "גְּשָׁה נָּא וַאֲמֻשְׁךָ בְּנִי הַאַתָּה זֶה בְּנִי עֵשָׂו, אִם לֹא" (כז, כא); "הַקֹּל קוֹל יַעֲקֹב וְהַיָּדַיִם יְדֵי עֵשָׂו" (כז, כב); "אַתָּה זֶה בְּנִי עֵשָׂו" (כז, כד).

יצחק אוכל ואומר, "רֵיחַ בְּנִי כְּרֵיחַ שָׂדֶה אֲשֶׁר בֵּרְכוֹ ה'" (כז, כז). ניכר כי יצחק חש שהבן הניצב לפניו ראוי לקבל את ברכות; הוא חש את השראה א–לוהית כאשר הוא מברך את בנו. כאשר יצחק משתכנע והולך בתוכו פנימה שהברכה נכונה הוא נמשך לברך, אף שבשלב זה הוא איננו בטוח מיהו מקבל הברכה. ייתכן גם שיצחק התחיל להימלך בדעתו איזה בן ראוי יותר. כמו כן ייתכן שביעקב עצמו חל שינוי, והוא החל להבין את חשיבות האסרטיביות, ולעיתים אף הכוחניות, לתפקידו של המנהיג. לדברי ד"ר אביבה זורנברג, לא זו בלבד שיעקב התחזה לעשו כאשר הוא בא אל יצחק לקבל את הברכות, אלא שהוא הפנים את חשיבותן של חלק מתכונותיו של עשו.

כאשר עשו שב מצֵידו וזהותו של מקבל הברכות מתגלה, מספר הכתוב "וַיֶּחֱרַד יִצְחָק חֲרָדָה גְּדֹלָה עַד מְאֹד" (כז, לג). זהו רגע השיא של התהליך; כעת יצחק משוכנע לחלוטין שמחשבתו הראשונה הייתה שגויה אבל הברכה ניתנה לבן הנכון, והדרמה שבהבנה זו מביאה אותו לידי חרדה. אבל מיד, עוד באותו פסוק, הוא מתעשת ואומר לעשו, "וָאֲבָרְכֵהוּ גַּם בָּרוּךְ יִהְיֶה".

א–לוהים הנהיג את השתלשלות האירועים כך שיצחק יבין בעצמו את מי עליו לברך. יצחק חווה חוויה טראומטית ומופלאה גם יחד, שגרמה להשלכות מעשיות מיידיות. זו הפעם הראשונה שהכתוב מספר שרבקה דיברה עם יצחק (כז, מו). נראה שרבקה הבחינה בשינוי שחל ביצחק, וראתה שכעת הוא מסוגל לשמוע דברים קשים ולהתמודד עימם, כמו למשל הצורך למנוע מיעקב לשאת נשים חיתיות. ואומנם, יצחק פועל מיד בעניין.

כעת יצחק מתואר כאדם אסרטיבי ובטוח בעצמו: הוא קורא ליעקב, **מצווה** אותו (כח, א) **ושולח** אותו (כח, ה) לפדן ארם כדי שימצא לו אישה. הכתוב ב־כח, א קושר בין ברכת יצחק ליעקב ובין ציוויו את יעקב – "וַיְבָרֶךְ אֹתוֹ וַיְצַוֵּהוּ". ברכות אלה הן "בִּרְכַּת אַבְרָהָם" (כח, ד), הברכות שיבטיחו את המשך השושלת שתהפוך בסופו של דבר לאומה.

סיכום

מורשתו של יצחק כפי שהיא מתוארת כאן איננה נוגעת לשאלה כיצד אדם נדרש להקריב קורבן, אלא לשאלה כיצד הוא שב לאחר אחרי שכמעט הועלה לקורבן. הכתוב מצמצם את תפקידו של יצחק בעקדה כדי ליצור מרחב שבו תהיה משמעות לחזרתו לחיי העולם הזה. ואומנם, בעזרת רפלקסיה, אינטרוספקציה ופעולה הוא מצליח לעמוד באתגר למרות שהמכשולים שעמדו בדרכו. למרות צלקות העקדה, יצחק חי ומשגשג, ובסופו של דבר מעביר את ברכות הדור הקודם לדור הבא.

מדרש תהילים, פרק עט, אומר שעבודת ה' של יצחק דומה לשדה, מרחב טבעי פתוח ומלא חיים. עבודת ה' של אברהם, לעומת זאת, מתוארת כהר. ואכן, אפשר להסביר שעבודת ה' של אברהם מגיעה לשיאה ברגע העקדה על ראש הר. מבחינתו של יצחק, העקדה איננה אלא ההתחלה; הוא איננו אמור להישאר לנצח על ראש ההר, עקוד על המזבח. האתגר הרובץ לפתחו הוא הירידה לשדה הפתוח של החיים. יצחק יוצא לשוח בשדה, אך נוסף על כך הוא גם חורש את השדה וזורע בו. עבודת ה' של יצחק מגיעה לשיאה בשילוב המסירות לא–לוהים עם טיפוח שדה החיים על כל פניו.

צאצאי יצחק ידרשו מן הסתם לקורבנות שונים כשלרשותם הכוונה מועטה מאת א–לוהים. הם ישאבו השראה מנחישותו של יצחק לחוות את הנאות החיים ולחיות חיים חדורי מטרה ועקרונות; זוהי מורשתו לדורות הבאים.

הערות

1. רש"י, פירוש על בראשית כה, ח; בראשית רבה לח, ח; נו, ד, מהדורת וילנה; איכה א; ב, כ, מהדורת בובר; תנחומא אמור, מהדורת בובר.
2. שם.
3. צ' ששון, "עקדת יצחק כניסיונו של יצחק", טללי אורות ט' (תש"ס) עמ' 25–32; ש' אליצור, "העוקד, הנעקד והמזבח", בתוך ש' אליצור, שירה של פרשה (ירושלים: מוסד הרב קוק, (תשנ"ט) עמ' 41–53.
4. רש"י, פירוש על בראשית כב, יח; יהודה קיל, דעת מקרא: בראשית (ירושלים: מוסד הרב קוק, תש"ס) בראשית כד, סב.
5. שם.
6. י' מידן, מדוע אהב יצחק את עשו?

<http://www.yeshiva.org.il/midrash/26398>

1. ראה א' סמט, עיונים בפרשת השבוע, א', בראשית–שמות (ירושלים: ישיבת ברכת משה, תשס"ט) עמ' 62–65.
2. A. Gottlieb Zornberg, *The Beginning of Desire: Reflections on Genesis* (New York: Image Books/Doubleday, 1995) pp. 164-179
1. חיה גרינברגר היא דיקנית הפקולטה למדעי החיים והבריאות במכללה האקדמית לב וחוקרת בתחומי הסיעוד והאתיקה הרפואית. [↑](#footnote-ref-1)